text: Olot-Barça: primer partit blaugrana del curs
  Imatge promocional de l'Olot-Barça | FC Barcelona
  El Futbol Club Barcelona ha anunciat que el primer partit de la pretemporada del curs 2022/2023 es disputarà tot just d'aquí un mes contra la Unió Esportiva Olot. Serà el 13 de juliol a les set del vespre, i amb motiu del centenari del club olotí. Per tant, serà una festa entre el Goliat del futbol català i un David, que servirà perquè tots dos equips greixin les seves maquinàries.
  L'Olot, en estat de gràcia
  El matx es jugarà a l'Estadi Municipal d'Olot, contra un conjunt que arriba en un estat de gràcia. La temporada passada va assolir l'ascens a la Segona Divisió RFEF. És a dir, l'antiga Tercera Divisió, i per tant la quarta categoria nacional. Va quedar segon en un grup amb equips com el Sant Andreu, L'Hospitalet o el Girona B, i només per darrere del Manresa. D'aquesta manera, es va classificar per el Playoff de la divisió, disputat entre el segon, el tercer, el quart i el cinquè. El va superar, així com un partit decisiu contra el Tenerife B jugat a Las Rozas.
  ⚽ El Barça jugarà el seu primer amistós de pretemporada contra @UEO1921 el 13 de juliol
  Serà, doncs, un partit que arribarà nou dies després de l'inici oficial de la pretemporada del gegant blaugrana. És a dir, del dia en el qual els integrants de la xavineta es facin les proves mèdiques i facin el primer entrenament. Com que aquest estiu no hi ha cap competició internacional, ja que el Mundial de Qatar s'ha desplaçat a la tardor, es preveu que tots els futbolistes amb contracte hi siguin de la partida.
  Serà, doncs, una pretemporada molt especial. Perquè serà la primera pretemporada de Xavi Hernández com a entrenador del Barça. Va arribar el mes de novembre passat, i per tant, si bé va tenir setmanes blanques durant l'any per poder treballar amb una relativa calma amb els seus homes, no va disposar de tota una pretemporada. I això és cabdal.
  Cares noves al Barça…
  També serà especial perquè ja hi haurà cares noves i perquè n'hi haurà d'altres que es trobaran a faltar. En el primer cas, si el club aconsegueix tancar les incorporacions lliures del defensa Andreas Christensen i del migcampista Franck Kessié, tots dos es vestiran de blaugrana per primer cop. També queda pendent el possible moviment del davanter del Bayern de Munic Robert Lewandowski. Aquest cas es preveu complex, si bé poc a poc es va desencallant. D'altra banda, de ben segur hi haurà noves cares joves del filial. Per exemple, la del flamant nou fitxatge Pablo Torre.
  …I absències
  En el capítol de sortides, la gran absència podria ser la d'Ousmane Dembélé. Tot apunta que el francès no renovarà un contracte que caducarà en escasses dues setmanes, i que marxarà de Catalunya després de cinc cursos jugant al Camp Nou. Tampoc hi estarà Luuk de Jong, qui era a Barcelona en qualitat de cedit, ni probablement Adama Traoré, amb la mateixa condició.
  D'altra banda, hi ha futbolistes que no compten pel tècnic terrassenc, si bé no acaben contracte i per tant podrien començar la pretemporada i abandonar la disciplina culer a posteriori. És el cas d'Óscar Mingueza, Samuel Umtiti, Clément Lenglet, Riqui Puig o Martin Braithwaite.
  La resta de pretemporada blaugrana
  El matx contra l'Olot, doncs, esdevindrà el tret de sortida d'una pretemporada que succeïrà en gran mesura als Estats Units. Xavi i companyia viatjaran al continent nord-americà per jugar quatre partits amistosos també al mes de juliol, contra l'Inter Miami de David Beckham, el Reial Madrid, la Juventus i els New York Red Bulls, a Miami, Las Vegas, Dallas i Nova York, respectivament, i entre el 20 i el 30 de juliol. Posteriorment, rebran la Roma de José Mourinho al Trofeu Joan Gamper que se celebrarà, juntament als homònims femenins, el 6 d'agost al Camp Nou.